Jordemødrene i Aalborg stopper deres nødberedskab, og søndag morgen går de i arbejde igen.

Slut med nødberedskab Søndag morgen er det slut med jordemoderstrejken på Aalborg Sygehus. Efter mere end tre ugers konflikt siger jordemødrene nu, at de ikke længere kan stille med et forsvarligt nødberedskab - og sammen med ledelsen er det derfor besluttet at tage jordemodercentret på Aalborg Sygehus ud af konflikten. - Det har fungeret fint indtil nu, men vi har måttet udvide beredskabet flere gange, det kan vi ikke byde vore kolleger, siger tillidsrepræsentant Louise Sørensen til TV2/Nord. Kampgejst Kampgejsten lever dog stadig i bedste velgående hos jordemødrene i Aalborg. - Vi kæmper videre i samme ånd i håb om bedre løn, slutter Louise Sørensen. Hjørring ligeså Tidligere på ugen blev strejken blandt jordemødrene på Sygehus Vendsyssel i Hjørring også ophævet - også fordi man ikke kunne opretholde et nødberedskab.